als_Latn dik_Latn sag_Latn
Modeli i liberaldemokracisë kaotike dhe sidomos pavarësia e gjyqësorit si atribut i shtetit liberal, ka sjellë turbullimin dhe përplasjet më të ashpra midis dy kampeve, për të ashtuquajturën Reformë në Drejtësi.
Duke qenë i bindur për dobinë e konsultimit me grupet e interesit në hartimin e ligjeve, nuk mund të mos mbetem i habitur kur si aktorë medemek përfaqësues të komunitetit të gjyqtarëve, prokurorëve, avokatëve dhe noterëve në tryezat e konsultimit të gjerë me ligjpropozuesin (qeverinë), na dalin të jenë bash ata që makinat i kanë ku e ku më të shtrenjta se ambasadori amerikan, që janë pronarë të rinj (dhe aspak trashëimtarë), supervilash e superpronash, që pushimet i bëjnë jashtë shtetit dhe që bëjnë jetë miliarderësh!!?
I pasur në përvojën vetjake, të farefisit dhe të miqve të mi me këta banditë të drejtësisë, sidomos në odisenë time marramendëse lidhur me përftimin e pronave të trashëguara, mundim të cilin vijoj ta bëj, në thelb jam plotësisht dakord me draftin që ministri Alibeaj ka hartuar në lidhje me miratimin e draftit të Ligjit për Administratën Gjyqësore…, sidomos me detyrimin ligjor të sekretareve për të informuar lidhur me punën e gjyqtarëve…
Po përse kanë frikë këta myteberë nga kontrolli, sa kohë që pretendojnë se janë korrektë me zbatimin e ligjit dhe procedurave gjatë proceseve gjyqësore?!!
Është absurde ta konsiderosh tentativë për të shtënë në dorë gjyqësorin, emërimin e kancelarëve të gjykatave nga ministri i Drejtësisë si dhe pajisjen e tij me kompetenca të drejtimit dhe kontrollit administrativ e financiar, sa kohë që thelbi i funksionit ligjor, pra i veprimtarisë së gjyqtarëve dhe gjykatave si institucion i dhënies së drejtësisë është shqyrtimi i çështjeve gjyqësore dhe dhënia e drejtësisë, dhe jo problemet administrative dhe financiare.
Gjyqtarët duhet të jenë, janë dhe mbeten të pavarur plotësisht, në kuptimin literal, klasik dhe demokratik të fjalës, sa kohë që vendimet i marrin në mënyrë të pavarur, duke e interpretuar ligjin siç e kuptojnë dhe e ndjejnë, dhe pavarësia e tyre nuk mund të cenohet aspak nga shtimi në organigramë i funksionit dhe kompetencave të kancelarit, sikurse parashikojnë nenet 37 dhe 38 të draftit, të kundërshtuara kaq shumë nga demokrati i madh i diktaturës komuniste Idajet Beqiri dhe nga demokrati i vonë Erion Veliaj!!?
Kompetencat administrative të kancelarit mund të konsiderohen si pengesë për mirëfunksionimin e pushtetit gjyqësor, nëse ato shkaktojnë ngatërresa dhe ulje të rendimentit të punës nëpër gjykata, apo kur ndikojnë drejtpërsëdrejti ose tërthorazi në kryerjen e akteve të devijimit me imponim të dhënies së vendimeve, gjë e cila as që ka mundësi të ndodhë…. Dhe këtë e dinë mirë kontestuesit zhumëmëdhenj të pozicionuar kundër këtij drafti, e që synojnë të diskreditojnë që në fillesë çdo tentativë për reformimin e vërtetë të këtij sistemi të gangrenizuar nga korrupsioni.
Të njëjtën habi të ngjall edhe kundërshtimi i pakuptimtë i thelbit të draftit të ligjit për Prokurorinë…, e që synon heqjen e imunitetit të prokurorëve, gjë që është një veprim normal sa kohë që kjo shoqëri nuk ka nevojë për shtimin e kategorive të pajisura me imunitete që i diferencojnë nga shtetasit e tjerë, pavarësisht funksionit dhe natyrës së punës… Aq më tepër kur ligjvënësi po ndërmerr nismën e miratimit të kufizimit deri në heqje të imunitetit të deputetëve, që, në fund të fundit, janë përfaqësues të popullit dhe jo nëpunës të emëruar, pra që janë edhe të përkohshëm…, sikurse janë prokurorët.
E përse qenka cënim i pavarësisë së gjyqësorit, heqja e imunitetit të pakuptimtë të prokurorëve dhe në çfarë mënyre, sipas kontestuesve, heqja e imunitetit të tyre ndikon në punën që ata kryejnë?!
Gjepura të tilla nuk i hanë as qentë dhe ato veçse na largojnë nga thelbi i shtetit të së drejtës, shtet në të cilin prevalojnë të Drejtat dhe Liritë Themelore të qytetarit të mbrojtura me ligj, dhe jo pseudo të drejta që na shndërrohen në atribute superiore për kategori të caktuara të nëpunësve të shtetit, që janë thjesht shërbestarë të popullit e të ligjit, sikurse ka deklamuar kryeministri Berisha në fillim të mandatit të tij qeverisës, e që kur shndërrohen në synim dhe më pas në realitet normativ e ligjor, i shndërrojnë këta në supernjerëz dhe supernëpunës, të ngjashëm me guvernatorët e kolonive në sistemet koloniale që mbështeteshin në kolonizatorët skllavopronarë dhe në shumicën absolute të skllevërve pa të drejta.
Është absurde ta konsiderosh sulm të PD kundër Prokurorisë, prononcimin tejet të vonuar të drejtuesve të Administratës së lartë të Burgjeve, kundër zvarritjeve burokratike dhe papërgjegjshmërisë së disa prokurorëve, që shkelin të drejtat dhe liritë e të paraburgosurve apo të burgosurve që vuajnë dënimin përfundimtar të dhënë prej gjykatave, çka rëndon klimën morale dhe kapacitetet funksionale nëpër institucionet tona të riedukimit.
Deri më tash shteti ynë është dëmtuar rëndë financiarisht, me afro 8 milionë euro në vit, për shkak të papërgjegjshmërisë së prokurorëve dhe përfaqësuesve të drejtësisë, në tërësinë e rasteve kur ato kanë lënë në privim lirie, përtej afateve të parashikuara në ligj, shtetasit e dënuar apo që hetohen si të pandehur për vepra penale.
Ka ardhur koha që këta banditëve që e bëjnë gjumin top kur shkojnë në shtëpi, teksa të tjerët i lënë në kundërshtim me ligjin nëpër burgjet tona skandaloze, të plasen në hapsanë në vend të atyre mbi të cilët abuzojnë, si dhe të çdëmtojnë financiarisht dëmin material që vjen si pasojë e shkeljeve në fjalë.
Para se të ulërijnë për shkelje të të drejtave, gjyqtarët dhe prokurorët duhet të dëshmojnë ndershmërinë personale, rast pas rasti, si dhe përkushtimin në përmbushje të detyrës funksionale, dhe jo të kacavirren me thonj e dhëmbë nëpër katakombet e errta të pseudo-opozitarizmit të Erion Velisë, që nuk ka kurrfarë përgjegjësie morale e politike për këtë vend dhe që vetë nuk është në gjendje të bëjë kurrfarë transparence për ndershmërinë dhe frymën antikorrupsion, në emër të të cilave u llomotit çdo ditë shqiptarëve nëpër ekranet dhe gazetat e grupeve mafioze që e promovojnë dhe lançojnë.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn